ET Euroopa Liidu Teataja C 103/14

Nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) artikli 8 lõike 2 kohase registreerimistaotluse avaldamine

2010/C 103/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 509/2006 artiklile 9. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

GTE REGISTREERIMISTAOTLUS

NÕUKOGU MÄÄRUS (EÜ) nr 509/2006

„LIPTOVSKÁ SALÁMA”/„LIPTOVSKÝ SALÁM”

EÜ nr: SK-TSG-0007-0042-04.08.2006

1. Taotlejate rühma nimi ja aadress:

Nimi: Slovenský zväz spracovateľov mäsa Aadress: Kukučínova 22 831 03 Bratislava SLOVENSKO/SLOVAKIA Tel +421 255565162 Faks +421 255565162 E-post: slovmaso@slovmaso.sk

Nimi: Český svaz zpracovatelů masa Aadress: Libušská 319 142 00 Praha 4 – Písnice ČESKÁ REPUBLIKA Tel +420 244092404 Faks +420 244092405 E-post: reditel@cszm.cz

2. Liikmesriik või kolmas riik:

Slovaki Vabariik

Tšehhi Vabariik

3. Spetsifikaat:

3.1. Registreeritav(ad) nimetus(ed):

„Liptovská saláma” (SK)

„Liptovský salám” (CS)

3.2. Nimetus:

on iseenesest eripärane  väljendab põllumajandustoote või toidu eripära

Nimetus „Liptovská saláma” või „Liptovský salám” on iseenesest eripärane, kuna on seotud konkreetse salaami liigiga. Slovakkias ja Tšehhi Vabariigis on see pika traditsiooni ja hea mainega toode hästi tuntud. Salaamit toodetakse juba pikka aega siseriiklike normide järgi.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel?:

registreerimine koos nimetuse reserveerimisega  registreerimine ilma nimetuse reserveerimiseta

3.4. Toote liik:

Klass 1.2 Lihatooted (kuumtöödeldud, soolatud, suitsutatud jne)

3.5. Punktis 3.1 esitatud nimetusega tähistatava põllumajandustoote või toidu kirjeldus:

Toote „Liptovská saláma” või „Liptovský salám” iseloomulikud omadused on lõigatud viilu ühtlane välimus, hõrk liha maitse ning kasutatud maitseainetest ja suitsutamisest tulenev lõhn.

Füüsilised omadused

— silindrikujuline, läbimõõt 8–9 cm ja pikkus ligikaudu 35–50 cm; minisalaami läbimõõt on ligikaudu 5 cm ja pikkus 15–20 cm,

— puudutamisel elastne.

Keemilised omadused

— rasvasisaldus: kuni 40 %,

— soolasisaldus: kuni 2,1 % ± 0,6 %,

— puhta lihasvalgu sisaldus vähemalt 8 massiprotsenti.

Organoleptilised omadused

— välispinna omadused ja värvus: toode on sile või kergelt krobeline, kasutatud kesta värvus on tumepruun; kesta välispinnal on lubatud kuivanud mahlatilgad ja suitsutamisest tekkinud laigud,

— lõikepinna välimus ja värvus: lõikepinna värvus on liharoosa; ühtlases vorstisisus on lubatud pehmed kollageeniosakesed; loodusliku maitseaine osakesed on nähtavad,

— lõhn ja maitse: maitseainete mahe lõhn (eelkõige muskaatõis, muskaatpähkel ja ingver) ning suitsune, vastav soolane ja vürtsikas maitse, hammustamisel krõmpsuv,

— konsistents: elastne, kompaktne.

3.6. Punktis 3.1 esitatud nimetusega tähistatava põllumajandustoote või toidu tootmismeetodi kirjeldus:

Toode „Liptovská saláma” või „Liptovský salám” tootmiseks kasutatakse kuni 10 % rasvasisaldusega veiseliha, kuni 30 % rasvasisaldusega veiseliha, kuni 10 % rasvasisaldusega sealiha, kuni 50 % rasvasisaldusega sealiha lõikejääke, searasva, joogivett või jääd, nitritipõhist soolamissegu ja looduslike maitseainete segu: (jahvatatud must pipar, jahvatatud muskaatpähkel, muskaatõis, jahvatatud ingver), küüslauku (helveste, kontsentraadi või pulbrina) värske küüslaugu normkogusele vastavas koguses ning suitsutamiskõlblikust tselluloosist kesta. Lisaained: polüfosfaadid (E450, E451 väljendatud P2O5) kuni 0,03/kg ning askorbiinhape kuni 0,05/kg.

Kaaluga 100 kg lõpptoote „Liptovská saláma” või „Liptovský salám” tootmiseks kasutatakse:

kuni 10 % rasvasisaldusega loomaliha 19,1 kg kuni 30 % rasvasisaldusega loomaliha 6,7 kg kuni 10 % rasvasisaldusega sealiha 19,0 kg kuni 50 % rasvasisaldusega sealiha lõikejäägid 23,3 kg searasv 23,4 kg joogivesi või jää 16,0 kg nitritipõhine soolamissegu 2,0 kg jahvatatud must pipar 0,19 kg jahvatatud muskaatpähkel 0,02 kg muskaatõis 0,02 kg jahvatatud ingver 0,02 kg küüslauk (helbed, kontsentraat, pulber) 0,06 kg polüfosfaadid (E450 ja E451) 0,30 kg askorbiinhape (E300) 0,05 kg kestad – suitsutamiskõlblik tselluloos

Tootmistehnoloogia

Toorainetest, lisaainetest, maitseainetest, küüslaugust ja abiainetest valmistatakse peen ühtlane mass. Sellisel viisil valmistatud segu topitakse 8–9 cm läbimõõduga ja ligikaudu 35–50 cm pikkusega kestadesse. Vorstid riputatakse suitsutusruumis varrastele, kus need kuivatatakse ja soojas suitsus suitsutatakse, mille käigus omandavad tooted iseloomuliku värvuse ja lõhna. Suitsutatud tooted keedetakse seejärel 75–78 °C temperatuuri juures; kuni vähemalt kümneminutilise keetmise järel saavutab toote sisu temperatuuri 70 °C. Pärast keetmist piserdatakse tooted külma veega üle ja jäetakse jahtuma. Turustamiseks ettenähtud toode „Liptovská saláma” või „Liptovský salám” on kestas või vaakumpakendis või kontrollitud keskkonnas pakitud pakendites. Lahtilõigatud toode peab turustamiseks olema eri kaaluga vaakumpakendis või kontrollitud keskkonnas pakitud pakendites.

3.7. Põllumajandustoote või toidu eripära:

Toode „Liptovská saláma” või „Liptovský salám” erineb teistest toodetest selle poolest, et tootmisel on kasutatud teiste toorainetega segatud searasva, mis toob esile liha maitse, ning vorsti eristab ka iseloomulik lõhn, mis tuleneb muskaatõiest, muskaatpähklist, ingverist ning kergest suitsutamisest. Toodet iseloomustab võrdselt selle lõikepinna ühtlane välimus, elastne konsistents ning asjaolu, et vorsti on lihtne lõigata ja lõikejoonis on terviklik.

3.8. Põllumajandustoote või toidu traditsioonilisus:

Aastal 1956 püüdsid Dubnica nad Váhomi lihatööstuse töötajad valmistada toodet, mis oleks erinenud tolleaegsetest peeneteralistest keedetud lihatoodetest. Nad asendasid osa searasva sealiha lõikejääkidega, kusjuures lihamass töödeldi pigem peeneteraliseks kui et jäeti tolle aja kohta tavapäraselt koredaks ning selle tulemusel saadi toode „Liptovská saláma” või „Liptovský salám”. Lisaks sellele ei lisanud nad tol ajal paprikat, mistõttu sai toode nimetuse „Liptovská saláma” või „Liptovský salám”, kuna Liptovi piirkonnas valmistatud lihatoodetele ei olnud tavaks paprikat lisada. Toode saavutas hea maine. (Vestlus hr Novotkaga, kes töötas tol ajal Dubnica nad Váhomi lihatööstuses).

1970. aastate alguses mõeldi kõnealuse lihatööstuse arendusosakonnas välja kiiresti populaarsust kogunud toote „Liptovská saláma” või „Liptovský salám” ainulaadne retsept. Aegamööda võeti see retsept kasutusele ka paljudes teistes lihatööstustes. Aastal 1978 võeti vastu tööstusnorm ON 57 6913 (allikas: norm ON 57 6913, 1978). Kõnealust normi on pidevalt ajakohastatud ja uuesti läbi töötatud (liide, 13. august 1982). Üks viimati uuendatud ühisnorme on THN (tehnilis-majanduslik norm) toote numbriga 764421 64 (toodetud 1. septembril 1988. aastal). Kõnealuse normi sissejuhatuses on kirjas: „Vastab normile ON 57 6913”. Aastal 1978 alustati koostöös lihatööstuse peadirektsiooni (GRT) arendusosakonnaga Lääne-Slovakkia Trnava lihatööstuses (Západoslovenský mäsový priemysel) toote „Liptovská saláma” või „Liptovský salám” tootmist. Kuni 1990. aastani toodeti kõnealust toodet vastavalt traditsioonilisele retseptile, milles paprikat ei olnud ette nähtud. Tootesse „Liptovská saláma” või „Liptovský salám” lisati suuremas koguses searasva ning Trnava lihatööstuses toodeti kõnealust toodet päevas ligikaudu 600 kg. Oma eristatava maitse tõttu oli toode tarbijate hulgas väga populaarne. (Hr Beňadik'i avaldus, 2003)

Toote „Liptovská saláma” või „Liptovský salám” tootmismeetodi säilitamisest annab tunnistust ka Kesk-Slovakkia Zvolenis asuva lihatööstuse (Stredoslovenský mäsový priemysel n. p.) tootesortimendi reklaam 1981. aasta aastaraamatus „Čítanie o správnej výžive ’81” (Slovenská spoločnosť pre správnu výživu, Bratislava, 1980). Kõnealuses reklaamis on muude toodete hulgas nimetatud ka toodet „Liptovská saláma” või „Liptovský salám”.

3.9. Eripära kontrollimise miinimumnõuded ja kord:

Kontrollidega on hõlmatud:

— koostisainete ja maitseainete kindlaksmääratud suhte järgimine, Tootmisprotsessi ajal kontrollitakse visuaalselt viimase koostisainena värske searasva lisamist. Maitseained (muskaatõis, muskaatpähkel ja ingver) kogused valmistatakse ette ja kontrollitakse enne nende lisamist. Koguseid kontrollitakse retseptis kindlaksmääratud koostisainete massi järgi.

— tootmisprotsessi järgimine granuleerimata ühtlase peeneteralise toote tootmisetapil ja suitsutamise käigus,

— toote sisu ühtluse kontrollimine enne selle kesta sisse toppimist. Kontrollitakse visuaalselt. Suitsutamise taset kontrollitakse suitsu temperatuuri (see ei tohi ületada 69 °C) ja suitsutamise kestuse (10–15 minutit) mõõtmisega,

— valmistoote füüsilised näitajad: toote silinderjas kuju ja elastsus,

— valmistoote keemilised näitajad: rasvasisaldus, soolasisaldus, puhta lihasvalgu sisaldus, Väärtused peavad vastama punktis 3.5 kindlaksmääratud spetsifikaadile.

— valmistoote organoleptilised omadused (lõikepinna välimus ja värvus, lõhn ja maitse, konsistents). Kontrollitakse visuaalselt ja sensoorse analüüsi abil tootmisprotsessi lõpus, selleks et teha kindlaks toote vastavus spetsifikaadi punktis 3.5 kindlaksmääratud omadustele,

Ametiasutused või spetsifitseerimisasutused kontrollivad spetsifikaadile vastavust üks kord aastas.

4. Ametiasutused või sertifitseerimisasutused, kes kontrollivad spetsifikaadile vastavust:

4.1. Nimi ja aadress:

Spetsifikaadile vastavust kontrollivad ametiasutused või sertifitseerimisasutused Slovakkias

Nimi: BEL/NOVAMANN International, s r.o. Aadress: Továrenská 14 815 71 Bratislava PO Box 11 820 04 Bratislava 24 SLOVENSKO/SLOVAKIA Tel +421 250213376 E-post: tomas.ducho@ba.bel.sk

 Riigiasutus Eraettevõte

Nimi: Štátní veterinárna a potravinová správa SR Aadress: Botanická 17 842 13 Bratislava SLOVENSKO/SLOVAKIA Tel +421 260257427 E-post: buchlerova@svssr.sk

Riigiasutus  Eraettevõte

Spetsifikaadile vastavust kontrollivad ametiasutused või sertifitseerimisasutused Tšehhi Vabariigis

Nimi: Štátní zemedelská a potravinárská inspekce Aadress: Kvetná 15 603 00 Brno ČESKÁ REPUBLIKA Tel +420 543540111 E-post: sekret.oklc@szpi.gov.cz

Riigiasutus  Eraettevõte

Nimi: Státní veterinární správa ČR Aadress: Slezská 7 120 00 Praha 2 ČESKÁ REPUBLIKA Tel +420 227010137 E-post: hygi@svscr.cz

Riigiasutus  Eraettevõte

4.2. Ametiasutuse või sertifitseerimisasutuse konkreetsed ülesanded:

Ametiasutused või sertifitseerimisasutused kontrollivad spetsifikaadile vastavust Slovakkias ja Tšehhi Vabariigis. Kindlaksmääratud kontrolliasutus vastutab spetsifikaadi kontrollimise eest tervikuna.